  Виталий Пронин Нокыӵе туноослы, вегинъёслы татчыозь уг оскиськы вал. Берло толэзьёсы дунне шоры учконэ тыпак воштӥськиз. Тазалыке шӧдтэк шорысь куашказ уго. Кӧня врачъёс дортӥ ортчи ни - лыдъяса уд быдты, но огез но черме уг тодма. Пукыны гинэ но ӟигары ӧвӧл. Сиён но уг мыны. Тодмоосы шуо: тон, пе, сӧремын, дыр, синъёсыд ик, пе, кудӟем муртлэн кадь. Азьвыл газетады гожъяськоды вал кырсь луло адямиос сярысь. Оло, таяз рад но валэктон шедьтыны быгатоды: кызьы утиськоно син уськытӥсьёслэсь, кыӵе амалэн эмъяськыны луоно вылэ ыстэм черзылэсь? Оло, тӥляд дэмламды юрттоз тазалыкме тупатыны.Раиса И. Можга ёрос. ТодматсконТа гожтэтэз лыдӟыса, кин но со серектоз, вылды: маин но йырзэ уг висьыты. Мукетыз лушкем гинэ сипыртоз: маин меда таидлы юрттоно? Берлоосыз радын философия наукаосъя кандидат, оломаин но тунсыкъяськись Владимир Краснопёров. Со шуэ:- Сӧремын ик, луоз, Раиса. Висёнзэ нокин уг тодма, ӟигарыз быре, сиён уг мыны. Ачиз тазьы шуэ ук. Нош со адямиез сӧремлэн, син уськытэмлэн тодметъёсыз. Со сяна, вылэ ыстэм черлэсь бервылъёссэ адӟыны луэ на таӵе пусъёсъя. Сӧрем адями шуак ӟызымыны яке тазамыны ӧдъя. Улонэз пӧрмемысь дугдэ. Кин но со вина бекчее зыме. Син уськытэм муртлэсь палэнско коӵыш но пуны. Черке пыремез я отын кема сылэмез уг луы.Зэм, та выллем тодметъёсын ваче син вуон - беромон ни. Тазалык тӥямын, ӟигар сюпсемын ни уго. МозмытсконОгез шумпотымон: кырсь энергиез туж капчи ас вылысьтыд мукет арбери вылэ выжтыны. Кылсярысь, син уськытэмлэсь, сӧремлэсь бервылъёссэ пушказы ӝог кыскыны пӧрмыто курегпуз, сылал, сюсь. Соин ик «чердылэсь» мозмытскемды потэ ке, дӥсьтыса кутэ созэ я тазэ арбериез.- Нимысьтыз верало курегпуз сярысь, - шуэ Владимир Краснопёров. - Со улон кузьмась маке. Соин ик таин чылкытатӥськон адямиез но вӧсь уг кары, пушкысьтыз кырсьсэ но кыске. Курегпуз юрттэ пичи пиналъёслэсь син усёнзэс, кышкамзэс быдтыны.Сӧрем муртэ пуктэ мудорлы ымнырын. Асьтэос султэ мышказ, кутэ ыль курегпузэз. Соин йырзэ час бергамъя котыръялэ кӧня ке пол. Мукет мугор люкетъёсыз сярысь, йырез кемагес сузяно. Курегпузэз питыръяса ик, ваське сюрлыез кузя. Суйёстӥз, пыдъёстӥз ортче. Но мугор бордысьтыз курегпуздэс эн палэнтэ - котьку мед йӧтоз. Со куспын асьтэ понна сипыртэ: вань кырсез мед бинялскоз курегпуз пушкы.Быдэс мугор вылтӥ ортчемды бере гинэ курегпуздэс чакласькыса пиле (ӵужез вӧсь медаз лу) но вуэн стаканэ куштэ. Кӧмзэ гурады я бумага вылэ сапке - отӥяз сое сутоды но муэ согоды. Чаклалэ курегпузэн вудэс. Син уськытэм бервылэз пушказ зэмен ик кыскемын ке, со ачиз пожаськоз, ӵужез но быглес уз луы ни. Ӵуказеяз нош ик та уждэс лэсьтэ. Курегпузды ассэ сыӵе ик алама возиз ке вуын, эшшо огпол тазатӥське. Ӵужез быгылес кылем бере гинэ дугдыны яра - ыстэм чер кошкиз.Курегпузэз вуэн стаканэ но пильыны яра. Сое уйлы йыр доры пуктоно, утьыны- чылкытатыны курыса. Ӵукна ваньзэ сое кисьтоно.Корка пушкын ӵемгес ӝуатъяно сюсьтыл, ошылоно бутник куар. Та арбериос урод лулъёсты кышкато. Но соослы гинэ оскиськыны уг яра. Аслыд но чылкыт улоно, жоб кылъёсын пазяськытэк, адямиез юнме вӧсь карытэк. Чылкыт адями гинэ быгатэ кырсеныз нюръяськыны.УтиськонНоку но уд тоды, кин но ку тонэ сӧрыны быгатоз. Куддыръя урамысен шорад кырыж учкемзы гинэ но тазалыкез куашкатэ. Куное но ӟеч мылкыдын вуиськод кадь, но калыкен вераськыса уд вуттӥськы на, сием но уг поты ни, йыр но шӧдтэк шорысь висьыны кутске. Но куноысь ӝог гинэ кошкыны умой ӧвӧл ук. Кызьы бен утиськоно таӵе югдурын?- Нырысь ик асьтэ малпанъёсыныды ваче син кыльыны выре, - ӵектэ Краснопёров. - Со понна комнатаысь но потонэз ӧвӧл. Кытчы ке гань-гань интыяське. Син азяды пуктэ: тӥ сылӥськоды гурезьёсысь васькись чылкыт ву улын. Жильыртыса ик бызе со, быдэс мугордэс гылтыса. Шуныт. Быдэс вылтыр шутэтске. Тани жильыртӥсь ву пыдъёс дорозь но вуиз ни. Ас поннады шуэ: та ву, мугорысьтым вань кырсьсэ музъем кузя нуыса, кошке, уродэзлы пыӵаны уг сёты ни.Асьтэдыз умойгес ӧд шӧдэ ке, эскере, музон сямен утиськыса. Син азяды пуктэ таӵе суредэз: тӥ котырын, музъемысен кутскыса, ӝутӥське борддор. Кирпич вӧзы кирпич - тӥ мурт синъёслы уд адӟиськиське ни, асьтэос гинэ шоразы учкыны быгатӥськоды. Пиялалэсь ке борддорды - эшшо устогес.Эн вунэтэ: созэ я тазэ утиськон амалэз котькуд учыре кутыны уг яра. Адями ассэ ачиз утьыны быгатонлыксэ ыштэ, мукет сямен вераса - мугор котырысьтыз аураез векчи кыле. КуриськонУдмуртъёс вашкала дырысен инкуазьлы оскиськылӥзы. Асьме выжы калыкмылэсь сям-йылолъёссэ трос аръёс ӵоже эскерем мурт, Удмуртиысь калык художник Семён Виноградов шуэ:- Ӵыжы-выжыосмылэн котькуд югдурлы тупась вӧсяськон кылъёссы вал. Соосты кылозы шуыса, асьсэос но мур оскизы. Соин но, лэся, медицина ляб ке но вал, ӵемысь вормисе потылӥзы. Кужымез кыскисьёслэсь но вӧсяськыса утиськылӥзы. Кылсярысь тазьы:Остэ! Ӟеч Инмаре, Кылчинэ, остэ! Ӵукна султэм понна тыныд остэ карко. Ӟеч нуналдэ сёт, та нуналыд понна ӟеч капчилыкъёстэ, сиён-юондэ сёт! Урод синлэсь, тушмон кӧтлэсь ачид уть, та куриськемме кабыл кар, Инмаре, Кылчинэ, остэ!Елена САРАМАТОВА. Теги: Можга  